Peter Duetoft (CD), 2000-11-21:
Jeg synes, hr. Poul Nødgaard skulle nedsætte en studiekreds og finde ud af, hvad det er, der foregår på medieområdet.
Der er rent faktisk ingen muligheder for, at politikere kan gå ind og diktere en radio- eller tv-station, hvilke programmer den skal sende på hvilket tidspunkt.
Det er en umulighed.
Så er det op til stationen, om de vil bruge dem eller ikke vil bruge dem.
Men jeg konstaterer bare i dag og meddeler i dag, at når vi har set, at de ikke har brugt dem til en styrkelse af udsendelser for børn, så skal de ikke regne med den overførsel af 60 mio. kr. i de sidste dele af den 4-års-periode, som vi i dag taler om.
Det er sådan, det er.
Der er EU-regler, der er danske regler, der er alt muligt, der forhindrer, at vi kan gå ind og lave programmer i TV 2 eller i Danmarks Radio.
Jeg drømmer mig også tilbage til Radiorådets tid.
Det var nu meget, meget hyggeligt at sidde i det, skulle jeg hilse og sige.
Det ændrer altså ikke noget ved, at det, vi kan gøre, er, at vi kan opgøre kvalitetsmæssigt og mængdemæssigt efter en periode, og når jeg siger 2 år, vil jeg gerne gøre det tidligere, men tænk nu lige på, at vi er nødt til at se det over 1 år, og derefter tager det altså lidt tid at gøre tingene op.
Så lad os sige, at et halvt år, efter at det år er gået, er man i stand til at foretage opgørelsen og ikke før.
Det er de muligheder, vi har.
Det er altså ikke bare 60 mio. kr., der er foræret til TV 2 4 år i træk.
Der er nogle klausuler på dem, som vi senere vil konstatere om er holdt eller ikke er holdt, men jeg synes, hr. Nødgaard skulle kigge lidt efter de legale muligheder.
Jeg har et par notater eller tre liggende om det.
Så kan hr. Nødgaard låne dem af mig.
Jeg kan afsløre for hr. Nødgaard, at det ikke var i nattens mulm og mørke, det var en lørdag eftermiddag på Bindslev
Hotel, og det var i øvrigt en hyggelig frokost.
Så dér blev meget af forliget lagt på plads. Men jeg vil da godt sige, at det, der er aftalen, og det, vi kan gøre inden for reglerne, er, at vi kan bede TV 2 om at styrke de programmer, men vi har ingen mulighed for at gå ind og diktere deres programpolitik.
Derfor er det, vi kan gøre, at vi siger: Pengene er beregnet til det, og når vi gør status efter et par år - og det bliver efter et par år, for det første år kan man jo ikke gøre det, for man kan ikke gøre det samtidig, men man må gøre det et halvt eller et år, efter at udsendelserne har været sendt - så må man naturligvis konstatere: Har de styrket børneprogrammerne, eller har de ikke gjort det?
Og så er det, jeg har meldt, at såfremt de ikke har styrket børneprogrammerne, jamen så er den resterende del af licensperioden til diskussion, fordi så er pengene ikke blevet brugt til det.
Vi har simpelt hen ingen legal mulighed for på forhånd at gå ind og diktere, hvad de penge skal bruges til, på den måde at vi simpelt hen beder om en programoversigt.
Det er ikke muligt, fordi politikere jo ikke må blande sig i den slags.
Det var derfor, Radiorådet var så godt; der er hr. Nødgaard og jeg jo så enige.
Jeg vil godt sige til hr. Kim Behnke
: Det, jeg sagde, var, at foræringen var, at der var partier i dette Folketing, der ønskede at give Danmarks Radio og TV 2 hver sin kanal.
Der var såmænd også et borgerligt parti, der allerede havde givet den ene kanal væk.
Det siger
De Konservative ikke så meget om i dag, men det havde de rent faktisk, og det er jo den foræring, at man på forhånd havde givet Danmarks Radio og TV 2 de to radiokanaler, som vi var imod, og derfor er et frit udbud langt bedre, end at de var øremærkede til de to stationer.
Og det var at forære væk; det var det, der lå i udtrykket.
Det er jo en kendsgerning, at fra, at det var de stationer, der var hundrede procent sikre på at få sendetiden, så er det nu sådan, at de må ud og kæmpe med andre om den, hvis de skal have den.
Det synes jeg er et godt, liberalt fremskridt.
Selv om jeg ikke er liberalist, så er det nu i den rigtige retning alligevel.
Så sagt til hr. Kim Behnke synes jeg ikke, der er så meget kritik at komme efter dér.
Det er en klar forbedring i borgerlig retning i forhold til det oprindelige forslag, som jo gik på, at det var de to kanaler, der skulle have de to sendemuligheder.